आखिर 4 दिन के मान-अपमान के बाद सिद्धारमैया ही सिरमौर
Karnataka Congress Government Formation - Follow Karnataka CM Decision News, Latest Updates On Dainik Bhaskar, कर्नाटक की कहानी फिर उलझ गई है। डीके शिवकुमार सीएम पद से कम
पर कुछ भी मानने को तैयार नहीं हैं।
कर्नाटक की कहानी चार दिन तक उलझती- सुलझती रही। आख़िर सिद्धा ही मुख्यमंत्री पद के हक़दार बने। जैसे तैसे मामला निबट ही गया। इसके पहले कल तक डीके शिवकुमार सीएम पद से कम पर कुछ भी मानने को तैयार नहीं थे। हालाँकि एक दिन पहले तक ये माना जा रहा था कि सिद्धारमैया का मुख्यमंत्री बनना लगभग तय है।
शपथ समारोह की तैयारी भी शुरू हो चुकी थी लेकिन अचानक रोक देनी पड़ी थी। डीके शिवकुमार बिफर पड़े थे। पहले उन्होंने सिद्धारमैया के साथ फिफ्टी- फिफ्टी का फार्मूला मानने से इनकार किया। फिर प्रदेशाध्यक्ष और दो मंत्रालय का फ़ार्मूला भी अस्वीकार कर दिया। बुधवार की सुबह डीके ने अचानक नया पैंतरा चला। कहा- सिद्धारमैया के साथ डिप्टी सीएम बनने को तैयार नहीं हूं, लेकिन खडगे को मुख्यमंत्री बना दो तो कुछ भी बन जाऊंगा। पूरी सेवा करूंगा।
अब मल्लिकार्जुन खडगे तो पार्टी के राष्ट्रीय अध्यक्ष हैं, इन्हें सीएम बना दिया तो जो पार्टी मुख्यमंत्री का चयन चार दिन से नहीं कर पा रही थी, वो नया राष्ट्रीय अध्यक्ष कहाँ से लाएगी? शिवकुमार को भी यह बात समझाई गई। वे समझ भी गए लेकिन फिर कहा- मुझे हर हाल में मुख्यमंत्री पद ही चाहिए। अब इससे कम कुछ भी मंज़ूर नहीं। पहले डीके को खडगे ने मनाया, फिर राहुल गांधी ने मनाया।
प्रियंका गांधी भी मिली और देर रात राहुल गांधी ने फिर सिद्धा और डीके से मिलकर बात की लेकिन बात नहीं बनी। आख़िर सारा मामला कल पर टल गया। गुरुवार सुबह तक सबकुछ ठीक हो गया। शिवकुमार मान गए। वे डिप्टी सीएम बनेंगे। प्रदेशाध्यक्ष भी रहेंगे। हो सकता है ढाई साल बाद उन्हें सीएम बनाया जाए।
दरअसल, कांग्रेस की मजबूरी यह है कि वह एक और राज्य में राजस्थान की तरह विवाद नहीं चाहती थी। इसलिए इतने दिन लग गए। वैसे भी राजस्थान में चल रहे गहलोत- पायलट विवाद को पिछले एक-डेढ़ साल से कांग्रेस सुलझा नहीं पा रही है। न वो मुख्यमंत्री अशोक गहलोत को रोक पा रही है और सचिन पायलट तो पार्टी से रुक ही नहीं पा रहे हैं। जयपुर से दिल्ली तक सबने समझा लिया, लेकिन विवाद है कि सुलझने का नाम ही नहीं ले रहा है। उलझता ही जा रहा है।
गहलोत चाहते हैं सचिन पार्टी छोड़ दें और सचिन चाहते हैं, उन्हें पार्टी बर्खास्त कर दे। हालाँकि ऐसा पक्के तौर पर नहीं कहा जा सकता लेकिन, सचिन पायलट के अपनी ही सरकार के खिलाफ उग्र स्वर तो यही बताते हैं। ख़ैर, लगता तो यही है कि सत्ता से लम्बे समय तक दूर रहने के कारण कांग्रेस आलाकमान का अब वो रुतबा नहीं रह गया है जो कभी हुआ करता था। वर्ना एक जमाना था जब पार्टी के पर्यवेक्षक दिल्ली से एक पर्ची लेकर आते थे और विधायकों से बात करके नए नेता का नाम घोषित कर दिया जाता था। छोटी- मोटी नारेबाज़ी होती थी और बात आई- गई हो ज़ाया करती थी। कर्नाटक के मामले में भी पार्टी अध्यक्ष खडगे की कोई सुनने को तैयार नहीं था। जब सोनिया गांधी ने हस्तक्षेप किया, मामला तभी सुलझा।